ลูกจ้างผู้ประกันตนที่ทุพพลภาพ ได้สิทธิฟอกไตและฟอกเลือดด้วยเครื่องไตเทียมแล้ว
ลูกจ้างผู้ประกันตนที่ทุพพลภาพ ได้สิทธิฟอกไตและฟอกเลือดด้วยเครื่องไตเทียมแล้วนายอนันต์ชัย อุทัยพัฒนาชีพ เลขาธิการสำนักงานประกันสังคม กระทรวงแรงงาน เปิดเผยว่า ประกาศคณะกรรมการการแพทย์ตามพระราชบัญญัติประกันสังคม เรื่อง หลักเกณฑ์และอัตราสำหรับประโยชน์ทดแทนในกรณีทุพพลภาพ (ฉบับที่ 2) ได้ประกาศให้มีผลบังคับใช้ไปแล้ว เริ่มตั้งแต่วันที่ 27 สิงหาคม 2562 และให้ยกเลิกประกาศเดิม ซึ่งประกาศฉบับใหม่มีสาระสำคัญกำหนดให้ผู้ประกันตนที่ทุพพลภาพมีสิทธิได้รับค่าบริการทางการแพทย์ ด้วยวิธีการบำบัดทดแทนไตด้วยวิธีฟอกเลือดด้วยเครื่องไตเทียม ให้รวมถึงการเตรียมหลอดเลือดหรือสายสวนหลอดเลือดสำหรับการฟอกเลือดด้วยเครื่องไตเทียม และการให้ยาอิริโธรปัวอิติน ในกรณีเข้ารับบริการทางการแพทย์ในสถานพยาบาลของรัฐ ให้ได้รับค่าบริการทางการแพทย์เท่าที่จ่ายจริงตามความจำเป็น เว้นแต่ผู้ทุพพลภาพเข้ารับบริการทางการแพทย์ในสถานพยาบาลเอกชนที่ขึ้นทะเบียนเป็นสถานพยาบาลที่ให้บริการฟอกเลือดด้วยเครื่องไตเทียมที่สำนักงานประกันสังคมกำหนด ให้ได้รับค่าบริการทางการแพทย์ตามหลักเกณฑ์และอัตราที่กำหนดไว้ท้ายประกาศ ทั้งนี้ ยังได้ให้สิทธิผู้ทุพพลภาพก่อนประกาศฉบับนี้บังคับใช้ ให้มีสิทธิได้รับค่าบริการทางการแพทย์ตามประกาศฉบับนี้อีกด้วยเลขาธิการสำนักงานประกันสังคม กล่าวในต้อนท้ายว่า ประกาศฉบับนี้จะเป็นการช่วยให้ผู้ประกันตนที่ทุพพลภาพที่ป่วยเป็นโรคไตวายเรื้อรังระยะสุดท้ายได้รับการรักษาอย่างต่อเนื่องไร้รอยต่อและยังช่วยให้ผู้ประกันตนได้รับการอนุมัติสิทธิบำบัดทดแทนไตรวดเร็วขึ้นอีกด้วย